b'\n_START_ARTICLE_\nBFR\n_START_PARAGRAPH_\nBFR (Big Falcon Rocket) on SpaceX:n kehitteill\xc3\xa4 oleva avaruuskuljetusv\xc3\xa4line. Se koostuu kahdesta osasta. Maasta laukaisuissa ensimm\xc3\xa4isen\xc3\xa4 vaiheena on BFB (BFR-booster-kantoraketti, Super Heavy). Toisena vaiheena on BFS (Big Falcon Starship tai Starship), joka on rakettivaiheen ja avaruuskapselin kiinte\xc3\xa4 yhdistelm\xc3\xa4. Maasta LEO:lle hy\xc3\xb6tykuorma on ainakin 100 tonnia, joten BFR on superraskas-kantoraketti. BFS:n on tarkoitus kyet\xc3\xa4 lent\xc3\xa4m\xc3\xa4\xc3\xa4n Maasta Marsiin sek\xc3\xa4 nousemaan sielt\xc3\xa4 ja palaamaan Maahan hy\xc3\xb6dynt\xc3\xa4m\xc3\xa4ll\xc3\xa4 v\xc3\xa4litankkauksia._NEWLINE_SpaceX:n tavoitteena on lopulta k\xc3\xa4ytt\xc3\xa4\xc3\xa4 BFR:\xc3\xa4\xc3\xa4 kaikkiin lentoihinsa. N\xc3\xa4ihin kuuluvat nykyisten Falcon-rakettien lennot ja tulevat Kuu- ja Mars-lennot._NEWLINE_BFB on jatkumoa Falcon 9 -raketin uudelleenk\xc3\xa4ytett\xc3\xa4v\xc3\xa4lle ensimm\xc3\xa4iselle vaiheelle mutta uudessa kokoluokassa ja uudella ajoaineella. BFR:n ajoaineena on nestemetaani ja nestehappi. Rakettimoottorina on sit\xc3\xa4 varten kehitetty Raptor._NEWLINE_BFS sen sijaan on t\xc3\xa4ysin uutta monella tapaa jo perusratkaisujen tasolla. Se on rakettivaiheen ja avaruuskapselin yhdistelm\xc3\xa4. Maahan tai Marsiin laskeutumisessa se k\xc3\xa4ytt\xc3\xa4\xc3\xa4 aluksi ruostumattomasta ter\xc3\xa4ksest\xc3\xa4 valmistettua laajaa runkoaan hidastamaan valtaosan vauhdistaan. Aerodynaamisen jarrutuksen aikana alusta ohjataan etuosan kahdella pienemm\xc3\xa4ll\xc3\xa4 ja takaosan kahdella isommalla siivekkeell\xc3\xa4. Ohjaustapa muistuttaa enemm\xc3\xa4n laskuvarjohypp\xc3\xa4\xc3\xa4j\xc3\xa4\xc3\xa4 kuin lentokonetta. Lopulta alus k\xc3\xa4\xc3\xa4ntyy ja laskeutuu propulsiivisesti pystyyn kolmen jalkansa varaan. Per\xc3\xa4n ohjaussiivekkeet toimivat my\xc3\xb6s laskeutumisjalkoina; kolmas jalka on aluksen selk\xc3\xa4puolella oleva kiinte\xc3\xa4 siiveke.  BFS:\xc3\xa4\xc3\xa4 on tarkoitus rakentaa kolme eri versiota: miehitetty alus, miehitt\xc3\xa4m\xc3\xa4t\xc3\xb6n rahtialus sek\xc3\xa4 miehitt\xc3\xa4m\xc3\xa4t\xc3\xb6n avaruustankkeri. Tankkerilla on tarkoitus tankata avaruusalus avaruudessa. Lis\xc3\xa4ksi suunnitelmana on tankata alusta Marsissa paikan p\xc3\xa4\xc3\xa4ll\xc3\xa4 tehdyll\xc3\xa4 ajoaineella. T\xc3\xa4ll\xc3\xb6in alus voisi palata Marsista Maahan. Rakettimoottorina on Raptor.\n_START_SECTION_\nBFR:n kehityshistoria\n_START_PARAGRAPH_\nKoko j\xc3\xa4rjestelm\xc3\xa4 oli alun perin tarkoitus rakentaa p\xc3\xa4\xc3\xa4osiltaan hiilikomposiiteista (materiaalin hinta noin 135$ per kilogramma), mutta liian suuri hinta ja tuotannon hitaus ajoi perinteisemp\xc3\xa4\xc3\xa4n mutta my\xc3\xb6s vaihtoehtoisempaan suuntaan. P\xc3\xa4\xc3\xa4asialliseksi valmistusmateriaaliksi valikoitui raketeissa harvinaisempi mutta sin\xc3\xa4ns\xc3\xa4 perinteinen materiaali ruostumaton ter\xc3\xa4s. Syit\xc3\xa4 t\xc3\xa4h\xc3\xa4n on erityisesti murto-osan kustannukset (3$ per kilogramma), valmiiksi kattava kokemus ter\xc3\xa4srakentamisesta ja materiaalin kest\xc3\xa4vyys kryogeenisiss\xc3\xa4 sek\xc3\xa4 kuumissa l\xc3\xa4mp\xc3\xb6tiloissa.\n_START_SECTION_\nStarhopper\n_START_PARAGRAPH_\nVuoden 2019 alussa alkoi testikappaleiden rakentaminen. SpaceX rakentaa ja testaa parhaillaan Starhopper-nimist\xc3\xa4 testialusta Boca Chicassa etel\xc3\xa4isess\xc3\xa4 Texasissa. Kuten Falcon 9:n Grasshopper testit aikoinaan, t\xc3\xa4m\xc3\xa4nkin on tarkoitus testata uuden raketin ja rakettimoottorien soveltuvuutta propulsiiviseen laskeutumiseen. Kyseinen laite lent\xc3\xa4\xc3\xa4 korkeimmillaan 5 kilometrin korkeuteen. _NEWLINE_Starhopper kohosi pystyyn vain kuudessa viikossa. Takapakkeja on my\xc3\xb6s tullut, koska aluksen erillisen\xc3\xa4 ollut nokkaosa kaatui kovassa tuulessa ja on ollut sen j\xc3\xa4lkeen jatkohuollossa.   Valmistuttuaan alus siirrettiin l\xc3\xa4heiselle laukaisualustalle. Aluksen testaus alkoi ajoaineen tankkauskokeilla.  3. huhtikuuta 2019 Raptor-moottori sytytettiin ensimm\xc3\xa4ist\xc3\xa4 kertaa osana alusta staattisessa testiss\xc3\xa4, jossa alus on liekalla kiinni alustassa.  Ensimm\xc3\xa4inen vapaa lento tehtiin 25. hein\xc3\xa4kuuta 2019 yhdell\xc3\xa4 moottorilla. 22 sekunnin lennolla alus nousi noin 20 metrin korkeuteen ja liikkui my\xc3\xb6s sivusuunnassa. Lopuksi alus laskeutui hallitusti alas.\n_START_SECTION_\nBFS:n kehityshistoria\n_START_PARAGRAPH_\nSuunnitteluvaiheessa esill\xc3\xa4 oli ajatus k\xc3\xa4ytt\xc3\xa4\xc3\xa4 l\xc3\xa4mp\xc3\xb6kilven lis\xc3\xa4ksi suurimman l\xc3\xa4mp\xc3\xb6rasituksen kohdissa perspiraatioj\xc3\xa4\xc3\xa4hdytyst\xc3\xa4 eli ajoainetta vuodettaisiin pienist\xc3\xa4 rei\'ist\xc3\xa4 hikoilun tapaan.  Esill\xc3\xa4 on ollut my\xc3\xb6s ajatus testata BFS:n tekniikkaa kehitt\xc3\xa4m\xc3\xa4ll\xc3\xa4 Falcon 9:n toisesta vaiheesta testialus "BFS mini"._NEWLINE_Ensimm\xc3\xa4iset orbitaaliset BFS-prototyypit ovat rakenteilla. Yksi etel\xc3\xa4isess\xc3\xa4 Texasissa ja toinen Floridassa, nimilt\xc3\xa4\xc3\xa4n Mk1 ja Mk2 .\n_START_SECTION_\nLennot\n_START_PARAGRAPH_\nVuoden 2018 arvioiden mukaan ensimm\xc3\xa4iset koelennot on tarkoitus aloittaa noin 2021 alkaen. Aluksi tarkoitus on tehd\xc3\xa4 Falcon 9:n tapaan matalia nousu- ja laskeutumiskokeita. Sitten seuraisi kiertoradalle ulottuvat lennot ja todenn\xc3\xa4k\xc3\xb6isesti my\xc3\xb6s syv\xc3\xa4n avaruuden koelennot._NEWLINE_Ensimm\xc3\xa4isen\xc3\xa4 tilattu Starship-lento on miehitetty Kuun ymp\xc3\xa4rilento. Syyskuussa 2018 julkistetun DearMoon-hankkeen Kuun ymp\xc3\xa4rilennon toteutumistavoite on 2023.'